b'\n_START_ARTICLE_\nMaanmittauslaitos\n_START_SECTION_\nOrganisaatio\n_START_PARAGRAPH_\nMaanmittauslaitos tuottaa yritysten, yhteiskunnan ja yksityisten ihmisten tarpeisiin palveluita maastosta, ymp\xc3\xa4rist\xc3\xb6st\xc3\xa4 sek\xc3\xa4 kiinteist\xc3\xb6ist\xc3\xa4. 1.1.2010 kiinteist\xc3\xb6jen kirjaamisasiat eli lainhuudot, kiinnitykset ja erityiset oikeudet siirtyiv\xc3\xa4t Maanmittauslaitoksen hoidettaviksi._NEWLINE_Vuoden 2015 alusta l\xc3\xa4htien Maanmittauslaitoksen toimiala laajeni, kun paikkatietoalan huippututkimukseen keskittynyt Geodeettinen laitos (nykyinen Paikkatietokeskus) sek\xc3\xa4 maa- ja mets\xc3\xa4talousministeri\xc3\xb6n hallinnonalan tietopalveluja tuottavan Tiken tietotekniikan kehitt\xc3\xa4misteht\xc3\xa4v\xc3\xa4t (nykyinen Tietotekniikan palvelukeskus) yhdistettiin Maanmittauslaitokseen._NEWLINE_Maanmittauslaitoksen organisaatio koostuu keskushallinnosta sek\xc3\xa4 nelj\xc3\xa4st\xc3\xa4 toimintayksik\xc3\xb6st\xc3\xa4, jotka ovat Tuotanto, Tietotekniikan palvelukeskus, Paikkatietokeskus ja Yleishallinto. Maanmittauslaitoksen palvelut ovat kansalaisten saatavilla 35 palvelupisteess\xc3\xa4 eri puolilla Suomea._NEWLINE_Tietotekniikan palvelukeskus tuottaa toimialasidonnaisia tietotekniikan palveluja Maanmittauslaitokselle, maa- ja mets\xc3\xa4talousministeri\xc3\xb6n hallinnonalan virastoille sek\xc3\xa4 muille julkisille tahoille. Se kehitt\xc3\xa4\xc3\xa4 ja yll\xc3\xa4pit\xc3\xa4\xc3\xa4 sovelluksia ja tietoj\xc3\xa4rjestelmi\xc3\xa4 sek\xc3\xa4 niihin liittyvi\xc3\xa4 infrapalveluja, kuten Maanmittauslaitoksen kiinteist\xc3\xb6tieto- ja maastotietoj\xc3\xa4rjestelmi\xc3\xa4. Paikkatietokeskus toimii puolestaan Maanmittauslaitoksessa tutkimus- ja asiantuntijayksikk\xc3\xb6n\xc3\xa4, jossa tehd\xc3\xa4\xc3\xa4n paikkatietoinfrastruktuureja tukevaa tutkimus- ja kehitysty\xc3\xb6t\xc3\xa4 sek\xc3\xa4 huolehditaan Inspire-direktiivin toimeenpanosta._NEWLINE_Laitoksen p\xc3\xa4\xc3\xa4johtajana toimii 1.9.2012\xe2\x80\x9331.8.2019 diplomi-insin\xc3\xb6\xc3\xb6ri Arvo Kokkonen._NEWLINE_Maanmittauslaitos voitti vuonna 2009 Suomen Laatukeskuksen j\xc3\xa4rjest\xc3\xa4m\xc3\xa4n Laatupalkintokilpailun julkisen sektorin ja yleishy\xc3\xb6dyllisten yhteis\xc3\xb6jen sarjassa. Sen vuoksi laitokselle my\xc3\xb6nnettiin my\xc3\xb6s \xe2\x80\x9dEFQM Recognised for Excellence 5 stars\xe2\x80\x9d -tunnustus._NEWLINE_Valtiokonttori valitsi Maanmittauslaitoksen valtion parhaaksi ty\xc3\xb6yhteis\xc3\xb6ksi vuonna 2012. Palkinnon perusteena oli ty\xc3\xb6hyvinvoinnin ja ty\xc3\xb6suojelun eteen tehdyn ty\xc3\xb6n onnistunut integrointi kaikkeen toimintaan.\n_START_SECTION_\nHistoria\n_START_PARAGRAPH_\nMaanmittauslaitoksen (vuoteen 1994 Maanmittaushallitus) historia Suomessa ulottuu vuoteen 1633. Ruotsi-Suomen maanmittauslaitoksen alku lasketaan vuodesta 1628, jolloin Kustaa Aadolf perusti laitoksen laatimaan t\xc3\xa4ydellisen taloudellisen kartaston valtakunnasta. Ensimm\xc3\xa4inen laitoksen johtaja oli Anders Bureus. Suomeen l\xc3\xa4hetetty ensimm\xc3\xa4inen maanmittari oli Olof Gangius (1633). Virkakunnan kasvaessa Tukholmaan perustettiin vuonna 1683 maanmittauskonttori, josta k\xc3\xa4sin erityisvirkamies hoiti Suomen asioita. Suomen erkaannuttua Ruotsista, Turkuun perustettiin vuonna 1821 p\xc3\xa4\xc3\xa4maanmittauskonttori, joka my\xc3\xb6hemmin siirtyi Helsinkiin._NEWLINE_Ven\xc3\xa4j\xc3\xa4n keisari vahvisti P\xc3\xa4\xc3\xa4maanmittauskonttorin perustamisen 14.11.1812. Sen nimi oli vuosina 1848\xe2\x80\x931850 ja 1863\xe2\x80\x931916 Maanmittauksen ylihallitus ja 1851\xe2\x80\x931863 Maanmittauksen ja mets\xc3\xa4nhoidon ylihallitus, koska mets\xc3\xa4hallinto luotiin aluksi maanmittauslaitoksen alaisuuteen. Nimi lyheni Maanmittaushallitukseksi vuonna 1916 ja lopulta nykyiseen muotoonsa 1993.'